ГубэщIыкI Владимир Исмэхьил и къуэр
Къэбэрдей-Балъкъэр Республикэм хэщIыныгъэшхуэ игъуэтащ. Хьэлъэу сымэджа нэужь, дунейм ехыжащ КъБР-м и МВД-м и Следственнэ IуэхущIапIэм, иужькIэ МВД-м и штабым я япэ унафэщIу щыта, КъБР-м юстицэмкIэ и министру лэжьа, СССР-м и Сбербанкым и Къэбэрдей-Балъкъэр къудамэм и унафэщI къулыкъур илъэс 20-м щIигъукIэ зыIэщIэлъа, абы и директорхэм я советым хэта, Дунейпсо Адыгэ Хасэм РепатриацэмкIэ и комитетым и тхьэмадэу щыта, щIэныгъэлI цIэрыIуэ, IэщIагъэлI щыпкъэ икIи хэкупсэ нэс ГубэщIыкI Владимир Исмэхьил и къуэр.
ГубэщIыкI Владимир Къэбэрдей-Балъкъэрым и Лэскэн щIыналъэм хыхьэ Хьэтуей къуажэм 1933 гъэм и дыгъэгъазэ мазэм къыщалъхуащ. Курыт школыр ехъулIэныгъэкIэ къиуха нэужь, ар щIэтIысхьащ икIи фIы дыдэу къиухащ Москва къэрал университетым и юридическэ факультетыр. Къыхиха IэщIагъэмкIэ щIэныгъэ нэхъыщхьэ зэзыгъэгъуэта адыгэ щIалэр абдежми къыщыувыIакъым. Абы и щIэныгъэм аспирантурэм щыхигъэхъуащ икIи ди лъэпкъым щыщу япэ дыдэу юридическэ щIэныгъэхэм я кандидат хъуари аращ. ИужькIи абы и къалэмыпэм къыпыкIащ щIэныгъэ-къэхутэныгъэ лэжьыгъэ куэд.
Хэкупсэ нэсу дунейм тетащ ГубэщIыкI Владимир. Ар зымыцIыху е и цIэр зэхэзымыха ди республикэм ису къыщIэкIынкъым. Зригъэгъуэта щIэныгъэ куумрэ ирихьэкIа къулыкъу лъагэхэмрэ, адыгэбзэмрэ адыгэ Iуэхумрэ пэжыжьэу щытами, къызыхэкIа лъэпкъым и зыужьыныгъэр, ифI зыхэлъ Iуэхухэр гъэкIуэтэныр зэи IэщIыб ищIакъым.
«Уи лъэпкъ гъэин, нэгъуэщI лъэпкъ умыуб» псалъэхэр зи гъащIэ гъуазэу псэуа хэкулI нэсыр жыджэру яхэтащ «КъБР-м ис лъэпкъхэм я бзэхэм теухуа» хабзэр зыгъэхьэзыра гупым, уеблэмэ абы и Iэтащхьэу щытащ. Владимир езыри ящыщт анэдэлъхубзэр екIуу, дахэу зыгъэшэрыуэхэм.
ИрихьэкI къэрал къулыкъу лъагэхэм къадэкIуэу, ГубэщIыкIыр жыджэру хэтащ республикэм щекIуэкI жылагъуэ Iуэхухэм. ДАХ-м РепатриацэмкIэ комитетым и пашэу щыту, абы Iуэху щхьэпэ куэд зэфIигъэкIащ ди лъэпкъэгъу хэхэсхэр хэкужьым къешэлIэжыным хуэгъэпсауэ. Владимир яхэтащ хэхэсхэмрэ хэкурысхэмрэ я зэпыщIэныгъэм и лъабжьэр зыгъэтIылъахэм.
IэщIагъэлI гъуэзэджэр «АСКРЕДИТ»-м (КъБР) и къызэгъэпэщакIуэхэм я советым и тхьэмадэуи щытащ, ди щIыналъэм и зыужьыныгъэм хуэщхьэпэн лэжьыгъэшхуэ зэфIэзыгъэкIхэм халъытэу.
Апхуэдэ лэжьыгъэшхуэр гулъытэншэ хъуакъым. ГубэщIыкI Владимир къыхуагъэфэщащ ди щIыналъэм и дамыгъэ нэхъ лъапIэ дыдэр — Къэбэрдей-Балъкъэр Республикэм и ЩIыхь тхылъыр. Владимир иIэт республикэм и Парламентым и ЩIыхь тхылъри. Ар РСФСР-мрэ КъБАССР-мрэ щIыхь зиIэ я юристщ.
ГубэщIыкI Владимир Исмэхьил и къуэм, зэфIэкI лъагэ зыбгъэдэлъа, нэмысышхуэрэ хабзэрэ зыхэлъа, лэжьыгъэм и къызэгъэпэщакIуэ хьэлэмэтым, жылагъуэ Iуэхухэри жыджэру дэзыгъэкIыфу, къэралым куэдрэ хьэлэлу хуэлэжьа лIы щыпкъэм и фэеплъыр адыгэ лъэпкъым куэдрэ щыгъупщэнукъым. Унагъуэ дахэм и тхьэмадэу, адэ гумащIэу, адэшхуэ Iумахуэу, ныбжьэгъу пэжу, цIыху гуапэу икIи гущIэгъулыуэ зи гъащIэр езыхьэкIа нэхъыжьыфIым и фэеплъыр апхуэдэу яхъумэнущ абы къыщIэна унагъуэ дахэм, ныбжьэгъуу, лэжьэгъуу иIахэм, зыцIыхуу щытахэм.
Дунейпсо Адыгэ Хасэ, Къэбэрдей Адыгэ Хасэ,
Адыгэ жылагъуэ зэгухьэныгъэхэм я зэщIэзыгъэуIуэ совет,
«Адыгэ псалъэ» газет, «Эльбрус» тхылъ тедзапIэ.
